Margrethe Vestager (RV), 2007-01-12:
Når vi i Det Radikale Venstre ser på årsagerne til det meget store behov, der er for forberedende voksenundervisning i dansk, matematik og også i engelsk og it, som heldigvis kommer nu, så tror vi, at årsagerne er mangfoldige.
En meget vigtig årsag er, at vores samfund har ændret sig helt markant de sidste 10, 20, 30 år, sådan at det bliver stadig sværere at klare sig med de strategier, som mange voksne har haft, hvis de ikke har mestret læsning eller matematik.
Det er i dag umuligt at være chauffør eller pedel for den sags skyld, rengøringsassistent går det heller ikke at være, uden at man kan læse på et vist niveau og også ofte læse engelsk.
Stadig flere ting er i skriftlig form.
Sikkerhedsanvisninger, brugsanvisninger, indholdsfortegnelser, deklarationer, alt muligt er i skriftlig form, og man er nødt til at kunne orientere sig for kunne beskytte sig selv i sit arbejdsmiljø, men også for at kunne udføre arbejdet tilfredsstillende.
Og man må formode, at det fortsætter.
Man må også sige, at hvis man ser på vores demokrati – selv om vi har en mundtlig form her i Folketingssalen – så er det dog kun toppen af isbjerget af papir, papir og papir med bogstaver på, og det vil sige, at hvis man skal kunne gøre sig gældende i vores demokrati, forudsætter det også læsning på et vist højt niveau.
Derfor er det meget afgørende, at vi kan give voksne danskere det tilbud at kunne genopfriske eller få læsekundskaber, sådan at man kan have et fundament for sit borgerskab, men også for sin tilknytning til arbejdsmarkedet.
Og derfor er vi lige så optaget som de andre ordførere af det forslag, som vi behandler i dag.
Det er som bekendt en del af velfærdsforliget fra foråret, at vi er kommet hertil.
En af de positive ting er jo selvfølgelig, at der er mulighed for at bruge test som et pædagogisk redskab.
Det vil muligvis være interessant for den konservative ordfører at gøre sig bekendt med den opdeling, vi i hvert fald i Det Radikale Venstre mener, der er mellem en lærers brug af test til pædagogiske formål for at kunne tilrettelægge undervisningen og så test, som bliver sat i verden af staten for at kontrollere, hvordan indlæringen og hastigheden i indlæringen er.
At fru Charlotte Dyremose måske blander tingene en smule sammen, kunne man godt få indtryk af, når man ser, hvilken glæde der er over muligheden for at teste deltagerne i forhold til den forberedende voksenundervisning, fordi den testning, der foregår, jo ikke er statens test, det er netop den pædagogisk begrundede test for at kunne give den undervisning, som er rigtig.
Jeg vil derfor se frem til, hvis fru Charlotte Dyremose synes, vi skal have ændret forslaget, sådan at det bliver en egentlig statslig central obligatorisk testning, sådan at vi kan få en egentlig ranking af voksnes læsefærdighed generelt i Danmark.
Men ellers er det nu svært helt at forstå, hvad der var den konservative ordførers glæde over forslaget i ordførertalen.
Vi har ligesom ved det foregående forslag læst høringssvarene, og da jeg kan forstå på undervisningsministeren, at det er en anbefalelsesværdig praksis, så forventer jeg også, at det vil blive taget positivt op, at vi vil rejse nogle af de ting, som har været rejst i høringssvarene.
Det ene er, om testningen faktisk kommer til at virke efter sit pædagogiske formål, eller om den kommer til at udelukke nogle deltagere, fordi testene enten ikke er gode nok eller de er forkert målrettet.
Det andet er spørgsmålet om udbudsrettigheder.
De udbudsrettigheder, som jo bl.a. er kommet via strukturreformen, og som smitter af på det her, og den måde, det bliver tilrettelagt på, skulle meget nødig stille sig hindrende i vejen for nogle af de ting, vi er glade for.
Jeg ved også, at undervisningsministeren sætter stor pris på nogle af de forældretilbud, der bliver lavet, sådan at forældre i højere grad kan hjælpe deres børn med lektielæsningen.
Det her forslag skulle meget nødig stille sig hindrende i vejen for, at de fortsat kan gennemføres og udbydes, sådan som de bliver i dag.
Den motivation er meget vigtig.
Dermed er jo også sagt afslutningsvis, at vi finder det helt afgørende, at man støtter voksne i at finde motivationen til at lære, i stedet for at lægge det op som noget, der er obligatorisk med obligatoriske test og på anden måde et påbud.
Tværtimod, glæden ved at læse og glæden ved at lære kommer af en indre motivation.
Derfor ser vi heller ikke nogen logisk rækkefølge i, at man først skal lære at læse dansk, før man kan få lov til at gå i krig med engelsk.
Tværtimod, voksne skal have adgang til at lære det, de er motiverede for.
De grundkompetencer, som vi lægger vægt på her, dansk, matematik, it og engelsk, er grundkompetencer, som gør en i stand til at begå sig ikke kun på arbejdsmarkedet, men også i vores demokrati.